恩賜御書呈同舍諸公
作者：劉敞
朝代：宋

paragraphs: 聖神紹先古，述作備新書。
微生濫中秘，重賜等諸儒。
日月明天文，龜龍粲河圖。
精神駭耳目，黼藻賁泥塗。
發揮箧中藏，更得神宗初。
光華混新舊，筆墨肖錙銖。
幸生堯禹間，而見典與謨。
上爲四方賀，善繼古所無。
下竊私室榮，搢紳誰與俱。
漢史探會稽，周臣覽崑墟。
蕭條千萬里，筋力固已劬。
而我獨何人，荷寵安厥居。
受學庶無負，傳家既多餘。
願從二三子，講誦無時虚。